DOI: 10.14457/tu.the.2021.283
title: แผนธุรกิจ nutri gel

description: ภาวะทุพโภชนาการ ส่งผลต่อเศรษฐกิจระดับประเทศ เนื่องจากเป็นภาวะที่ร่างกายบริโภคอาหารและได้รับสารอาหารไม่เหมาะสมทั้งปริมาณและความครบถ้วนของอาหาร ซึ่งอาจจะได้รับน้อยหรือมากกว่าความต้องการ ทำให้ร่างกายเกิดภาวะผิดปกติขึ้น แบ่งออกเป็นภาวะโภชนาการต่ำ (Undernutrition) และภาวะโภชนาการเกิน (Overnutrition) โดยเฉพาะภาวะโภชนาการต่ำ เกิดจากการได้รับอาหารไม่เพียงพอ หรือได้รับสารอาหารไม่ครบ หรือมีปริมาณต่ำกว่าที่ร่างกายต้องการ ทำให้เกิดความผิดปกติ เช่น เกิดโรคขาดสารอาหาร ภาวะเตี้ยแคระเเกร็น ผอมแห้ง ส่งผลต่อการเจริญเติบโต ความแข็งแรงของร่างกาย จิตใจ ระดับสติปัญญา มีผลต่อการทำงาน การสร้างรายได้ ส่งผลต่ออนาคตของบุคคลผู้นั้น กลุ่มผู้ที่มีความเสี่ยงเป็นโรคขาดสารอาหาร ได้แก่ ผู้ที่อาศัยอยู่ในประเทศที่กำลังพัฒนาหรือบริเวณที่มีอาหารจำกัด ผู้ที่จำเป็นต้องได้รับสารอาหารเพิ่มมากขึ้น โดยเฉพาะเด็กและผู้หญิงที่ตั้งครรภ์หรือกำลังให้นมบุตร ผู้ที่มีรายได้ต่ำ ผู้สูงอายุ ผู้ที่มีปัญหาเกี่ยวกับการดูดซึมสารอาหาร เช่น ผู้ป่วยโรคลำไส้อักเสบ ผู้ป่วยโรคมะเร็ง เป็นต้น จากสถานการณ์ในปัจจุบันโรคมะเร็งที่เป็นสาเหตุหลักในการเสียชีวิตของคนไทยมากกว่า 20 ปี ครองแชมป์ตั้งแต่ปี 2542 ประกอบกับประเทศไทยได้เข้าสู้สังคมผู้สูงอายุอย่างสมบูรณ์แบบ ซึ่งคนทั้ง 2 กลุ่ม เป็นกลุ่มที่มีความเสี่ยงสูงต่อภาวะขาดสารอาหาร โดยมีสาเหตุมาจากหลายปัจจัย ไม่ว่าจะเป็นปัจจัยด้านร่างกาย เช่น การรักษาด้วยยา การผ่าตัด หรือการฉายรังสีของผู้ป่วยมะเร็ง ปัญหาในการเคี้ยวหรือดูดซึมอาหาร เพราะฟันไม่แข็งแรง ในผู้สูงอายุ หรือทางด้านจิตใจของผู้ป่วยมะเร็งที่เป็นผลมาจากโรค ส่วนในผู้สูงอายุจะรู้สึกเบื่อหน่าย วิตกกังวล อาจเผชิญกับโรคซึมเศร้า ซึ่งเป็นผลมาจากฮอร์โมนที่เปลี่ยนแปลง ทำให้ความอยากอาหารลดลง จึงเกิดการเจ็บป่วยได้ง่ายเพราะร่างกายได้รับสารอาหารไม่เพียงพอ ผลิตภัณฑ์อาหารเสริมสูตรครบถ้วนทางการแพทย์ในท้องตลาดส่วนใหญ่ มีลักษณะเป็นผง หรือน้ำ อาจจะทำให้ผู้บริโภคไม่สะดวกในการบริโภค เช่น ชนิดผง ต้องนำมาผสมกับน้ำอาจไม่สะดวกในการบริโภค ชนิดน้ำ บรรจุอยู่ในภาชนะขนาดใหญ่ อาจทำให้ไม่สะดวกในการพกพา แต่ด้วยความทันสมัยของเทคโนโลยี “Gel Suspension” ทำให้ใส่สารอาหารที่จำเป็นได้จำนวนมาก และสารอาหารที่ใส่เข้าไปสามารถดูดซึมเอาไปใช้งานได้เกือบทั้งหมด ทำให้รับประทานง่าย และสะดวกในการพกพา และยังไม่มีผลิตภัณฑ์อาหารเสริมสูตรครบถ้วนทางการแพทย์ยี่ห้อไหนที่ออกมาในรูปแบบเจล ดังนั้น Nutri gel จึงมั่นใจในการนำเสนอผลิตภัณฑ์ที่จะช่วยแก้ปัญหาที่ดังกล่าว โดยกลุ่มเป้าหมาย คือ ผู้ป่วยมะเร็ง ผู้ป่วยระยะพักฟื้น ผู้ป่วยที่รักษาตัวอยู่ในโรงพยาบาล ผู้ที่ขาดสารอาหารหรือรับประทานอาหารไม่ครบถ้วน ผู้ที่มีแนวโน้มเสียสมดุลทางโภชนาการ และผู้สูงอายุ 60 ปี ขึ้นไป ที่ต้องการอาหารเสริมสูตรครบถ้วนทางการแพทย์เพื่อให้ร่างกายได้รับพลังงานและสารอาหารครบที่จำเป็นต่อร่างกาย ซึ่งเป็นกลุ่มที่จำเป็นต้องทานเพื่อให้ร่างกายดำรงชีวิตอยู่ได้ ทั้งนี้ Nutri gel จะใช้ผู้แทนให้ข้อมูลผลิตภัณฑ์แก่บุคลากรทางการแพทย์ เนื่องจากผลที่ได้จากการสัมภาษณ์เชิงลึก พบว่ากลุ่มเป้าหมายรู้จักอาหารสูตรครบถ้วน ผ่านแพทย์และพยาบาลที่ตนไปรักษาและซื้อตามที่ได้รับคำแนะนำ โดย Nutri gel จะเริ่มจำหน่ายผ่านร้านขายยาหรือร้านค้าในโรงพยาบาล ร้านขายยาชั้นนำ มีพนักงานขายเข้าไปขายตามบ้านพักผู้สูงอายุ โดยในปีแรกจะเริ่มจากในเขตกรุงเทพมหานครและปริมณฑลก่อน มีช่องทางจัดจำหน่ายผ่านออนไลน์ และผ่าน TV Direct ผลิตภัณฑ์ Nutri gel ที่จะแนะนำเข้าสู่ตลาด อันดับแรก คือ สูตร “Every Meal” สำหรับผู้ป่วยและผู้สูงอายุ สามารถทานได้ทุกมื้อ ขนาด 50 กรัม ราคา 39 บาท แล้วจึงแนะนำผลิตภัณฑ์ที่เหมาะสำหรับกลุ่มเป้าหมายรอง คือ กลุ่มผู้ที่มีอายุ 45 ปีขึ้นไป ที่ต้องการสารอาหารครบถ้วนและมีความสนใจในอาหารเสริมต่างๆ มีวิธีชีวิตเร่งรีบ ทำงานหนักและไม่ค่อยมีเวลา เป็นอาหารเสริมที่ผู้ถูกสัมภาษณ์ทานบ่อยที่สุดได้แก่ คอลลาเจน วิตามินซี และแคลเซียม ที่ช่วยบำรุงผิวและกระดูก อย่างได้ผล คือสูตร “Full Fill” รับประทานวันละ 1 ซอง ขนาด 50 กรัม ราคา 49 บาทการทำกิจกรรมทางการตลาดประชาสัมพันธ์ Nutri gel ในวงกว้าง เพื่อเริ่มสร้างBrand Awareness นั้น จะเริ่มจากการทำประชาสัมพันธ์ผ่านผู้แทนให้ข้อมูลผลิตภัณฑ์แก่บุคลากรทางการแพทย์ ขยายสู่ช่องทางออฟไลน์ ได้แก่ ร้านขายยาหรือร้านค้าในโรงพยาบาล ร้านขายยาชั้นนำ และออนไลน์ทั้ง WEBSITE, FACEBOOK, LINE, Shopee และ Lazada และขายตรงผ่านรายการ TV Direct พร้อมทั้งเตรียมความพร้อมในการขยายช่องทางการจัดจำหน่ายผ่านร้านขายยาและร้านค้าชั้นนำ ตามจังหวัดใหญ่ให้ครบทั้ง 4 ภาค ในปีถัดๆ ไปทั้งนี้ บริษัทมีแผนจ้างผลิตผ่านโรงงานผลิต (OEM) ที่ได้มาตรฐาน มีหนังสือรับรอง มีการขอ อย. อย่างถูกต้อง โดยมีเงินลงทุนขั้นต้นที่ใช้ในการดำเนินงานคือ 2,000,000 บาท โดยจากการศึกษาความเป็นไปได้ของธุรกิจ พบว่ามูลค่าปัจจุบันสุทธิของธุรกิจ (NPV) มีค่าเป็นบวก เท่ากับ 22,177,879 บาท อัตราผลตอบแทนภายในของธุรกิจ (IRR) มีค่าเท่ากับ 91.29% ซึ่งสูงกว่าต้นทุนเงินลงทุนเฉลี่ยถ่วงน้ำหนัก (WACC) และมีระยะเวลาคืนทุน (PB) ที่ 2 ปี 3 เดือน ซึ่งแสดงให้เห็นเป็นธุรกิจที่ให้ผลตอบแทนคุ้มค่าที่จะลงทุน และทาง Nutri gel ยังมีการวางแผนรองรับสถานการณ์ฉุกเฉินที่อาจเกิดขึ้นได้และวางแผนงานในอนาคตเพื่อให้ธุรกิจเติบโตได้อย่างยั่งยืนและประสบผลสำเร็จ